钦定古今图书集成/明伦汇编/官常典/第564卷 > 符习
## 钦定古今图书集成/明伦汇编/官常典/第564卷 > 符习

按《五代史唐臣传》：习，赵州昭庆人也。少事赵王王镕
为军校，自晋救赵，破梁军柏乡，赵常遣习将兵从晋，
晋军德胜，张文礼弑赵王王镕，上书庄宗，求习归赵，
庄宗遣之，习号泣曰：“臣世家赵，受赵王恩，王尝以一
剑与臣，使自效。今闻王死，欲以剑自裁，念卒无益，请
击赵破贼，报王冤。”庄宗壮之，乃遣阎宝、史建塘等助
习讨文礼，以习为镇州兵马留后。习攻文礼不克，庄
宗用佗将破之，拜习成德军节度使，习辞不敢受。乃
以相、卫二州为义宁军，以习为节度使。习辞曰：“魏博
六州，霸王之府也，不宜分割以示弱，愿授臣河内一
镇，得自攻取之。”乃拜习天平军节度使、东南面招讨
使，习亦未尝攻取。后徙镇安国，又徙平卢。赵在礼作
乱，遣习以镇兵讨贼。习未至魏而明宗兵变，习不敢
进，明宗遣人招之。习见明宗于胙县，而以明宗举兵
不顺，去就之意未决。霍彦威绐习曰：“主上所杀者十
人，公居其四，复何犹豫乎！”习意乃决。平卢监军杨希
望闻习为明宗所召，乃以兵围习家属，将杀之。指挥
使王公俨素为希望所信，绐希望曰：“内侍尽忠朝廷，
诛反者家族，孰敢不效命！宜分兵守城，以虞外变，习
家不足虑也。”希望信之，乃悉分其兵守城。公俨因擒
希望，斩之，习家属由是获免。而公俨宣言青人不便
习之严急，不欲习复来，因自求为节度使。明宗乃以
房知温代习镇平卢，拜公俨登州刺史。公俨不时承
命，知温擒而杀之。习复镇天平，徙镇宣武。习素为安
重诲所不悦，希其旨者上言“习厚敛汴人”，乃以太子
太师致仕，归昭庆故里。明宗以其子令谦为赵州刺
史，以奉养之。习以无罪，怏怏失职，纵猎剧饮以自娱。
居岁馀，中风卒，赠太师。习二子：令谦、蒙。令谦有勇力，
善骑射，以父任为将，官至赵州刺史，有善政，卒于州，
州人号泣送葬者数千人，当时号为“良刺史。”蒙少好
学，性刚鲠，为成德军节度副使。后事晋，官至礼部侍
郎。